ORDE do 29 de setembro de 2004 pola que se lle outorga a aprobación definitiva á modificación puntual do Plan Xeral de Ordenación Municipal na parcela municipal do antigo vertedoiro do Concello de Maceda. (Expediente OU-04010).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/10/2004

O planeamento urbanístico vixente no municipio de Maceda (Ourense) é o Plan Xeral de Ordenación Municipal aprobado definitivamente o 12 de abril de 2002.
O Concello de Maceda formula esta modificación puntual do vixente plan xeral, que ten por obxecto a recualificación de solo rústico apto para o desenvolvemento urbanístico a solo urbano non consolidado nun ámbito de 1,15 hectáreas.
O obxecto da modificación dá cumprimento ao sinalado no artigo 94 da Lei 9/2002, do 30 de decembro, de ordenación urbanística e protección do medio rural de Galicia (desde agora LOU), respecto dos fundamentos das modificacións do planeamento urbanístico.
De conformidade co sinalado no artigo 93.4º da LOU, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 29 de abril de 2004 ao abeiro do disposto no artigo 85.1º da LOU.
O Pleno da Corporación, na súa sesión extraordinaria do 27 de maio de 2004, acordou a aprobación inicial da modificación puntual, que logo foi sometida a información pública, polo prazo dun mes, mediante anuncios inseridos nos xornais La Voz de Galicia e La Región dos días 3 e 4 de xuño de 2004, así como no número 116 do Diario Oficial de Galicia do 17 de igual mes e ano. Posteriormente, o Pleno da Corporación, en sesión do 29 de xullo de 2004, outorgou a aprobación provisional ao proxecto de modificación, que tras iso foi remitido a esta consellería para a súa aprobación definitiva.
No expediente constan os informes emitidos polo secretario e arquitecto técnico municipais con datas do 26 e 28 de xullo de 2004, respectivamente, nos que se manifesta a conformidade da modificación coa lexislación vixente.
De conformidade co disposto no artigo 89.1º da referida Lei 9/2002, a competencia para a aprobación definitiva dos plans xerais de ordenación municipal, correspóndelle ao conselleiro competente en materia de urbanismo e ordenación do territorio.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e de acordo cos informes do Servizo de Urbanismo e Inspección Territorial de Ourense e das subdireccións xerais de Urbanismo e de Disciplina e Informes do 23 de setembro de 2004, así como a proposta da Dirección Xeral de Urbanismo, da mesma data,
DISPOÑO:
Artigo 1º
Aprobar definitivamente a modificación puntual do Plan Xeral de Ordenación Municipal na parcela municipal do antigo vertedoiro do Concello de Maceda, aprobada provisionalmente polo concello o 29 de xullo de 2004.
Artigo 2º
De conformidade co disposto nos artigos 92 da Lei 9/2002, do 30 de decembro, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas desta modificación aprobada definitivamente no BOP.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía
administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de setembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda